ফলতায় রোল অবজারভারের পরিদর্শনে বিক্ষোভ

ফলতা: ফলতা (Falta) ব্লকের দেবীপুর গ্রাম পঞ্চায়েতের পায়রাচালী এলাকায় রীতিমতো উত্তেজনা। ১০০ দিনের কাজের টাকা ও আবাস যোজনা না পাওয়ার অভিযোগে নির্বাচন কমিশনের (Election Commission) রোল অবজারভার সি মুরুগানের সামনে বিক্ষোভ দেখালেন স্থানীয় মহিলারা। পরিস্থিতি সামাল দিতে শেষ মেশ হস্তক্ষেপ করতে হয় পুলিশকে।

বৃহস্পতিবার বেলা প্রায় এগারোটার সময় ফলতা বিডি অফিসে পৌঁছোন রোল অবজারভার সি মুরুগান। সেখানে কিছুক্ষণ ধরে বয়স্ক ভোটারদের তালিকা খতিয়ে দেখার পর বিডিও সানু বক্সিকে সঙ্গে নিয়ে চলে যান দেবীপুরের পায়রাচালী এলাকায়। লক্ষ্য, ৮৫, ৮৬ এবং ৮৭ নম্বর বুথের ভোটারদের বাড়ি বাড়ি গিয়ে বয়স্ক ও অশক্ত ভোটারদের সত্যতা যাচাই। কারও নাম তালিকায় থাকা সত্ত্বেও তিনি জীবিত কি না, তা সরেজমিনে দেখে নেওয়া।

আরও পড়ুন: অমিত শাহর দুটো চোখই ভয়ঙ্কর, কেন বললেন মমতা?

কিন্তু এলাকায় ঢুকতেই শুরু হয় বিক্ষোভ। স্থানীয় মহিলাদের একাংশ, যাদের অধিকাংশই তৃণমূল কর্মী–সমর্থক বলে পরিচিত। অবজারভারকে ঘিরে স্লোগান দিতে থাকেন। অভিযোগ, “কেন আবাসের বাড়ি দেওয়া হয়নি?”, “কেন ১০০ দিনের কাজের টাকা বন্ধ?” এমন প্রশ্নে ফেটে পড়েন তারা। অবজারভারের উপস্থিতিতে এমন বিক্ষোভে তৎপর হয় পুলিশ। দ্রুত পরিস্থিতি নিয়ন্ত্রণে আনা হয়। তবে নির্বাচন কমিশনের পর্যবেক্ষককে ঘিরে এমন বিক্ষোভে চাঞ্চল্য ছড়িয়েছে প্রশাসনিক মহলে।